A BIZOTTSÁG HATÁROZATA
(2006. június 14.)
a klasszikus sertéspestis németországi előfordulásával összefüggő egyes védekezési intézkedésekről szóló 2006/346/EK határozat módosításáról
(az értesítés a C(2006) 2323. számú dokumentummal történt)
(EGT vonatkozású szöveg)
(2006/411/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
Azt követően, hogy Németországban számos helyen klasszikus sertéspestis tört ki, a kitörések helyszíne körül haladéktalanul megfigyelési és védőkörzetet jelöltek ki a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelv (2) 9. cikke (1) bekezdésének megfelelően.
(2)
Ezenfelül a Németország által a 2001/89/EK irányelv szerint hozott intézkedések fenntartása és kiterjesztése érdekében elfogadták a klasszikus sertéspestis németországi előfordulásával összefüggő egyes védekezési intézkedésekről és a 2006/274/EK határozat hatályon kívül helyezéséről szóló, 2006. május 15-i 2006/346/EK bizottsági határozatot (3).
(3)
A Németország által nemrégiben rendelkezésre bocsátott információk alapján helyénvaló módosítani az említett határozatban előírt, a klasszikus sertéspestis szóban forgó tagállamon belüli előfordulásával összefüggő védekezési intézkedéseket, különös tekintettel Észak-Rajna-Vesztfália azon körzeteire, ahol ezek az intézkedések alkalmazandók.
(4)
Helyénvaló továbbá eltéréseket megállapítani a sertések egyes olyan gazdaságokból történő szállítása tekintetében, amelyekbe Észak-Rajna-Vesztfália klasszikus sertéspestisben érintett körzeteiből érkeztek élő sertések.
(5)
Szükség van a 2006/346/EK határozat alkalmazásának kiterjesztésére, valamint - a 2001/89/EK irányelvvel összhangban alkalmazott korlátozások sérelme nélkül - rendelkezések meghozatalára a korlátozás alatt álló területeknek a tényleges járványügyi helyzettel való összehangolása céljából.
(6)
A 2006/346/EK határozatot ezért ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/346/EK határozat a következőképpen módosul:
1.
Az 1. cikk helyébe a következő lép:
„1. cikk
Németország biztosítja, hogy a következő területekről ne szállítsanak sertést más tagállamokba és harmadik országokba:
a)
az I. mellékletben felsorolt területek;
b)
az I. mellékeltben felsorolt területeken kívül található olyan gazdaságok, amelyek 2006. március 15-e után az I. mellékeltben felsorolt területeken található gazdaságból kaptak sertéseket.”
2.
A 2. cikk helyébe a következő lép:
„2. cikk
(1) Németország biztosítja, hogy:
a)
a 2001/89/EK irányelvben és különösen annak 9., 10. és 11. cikkében foglalt intézkedések sérelme nélkül:
i.
ne szállítsanak sertést az I. melléklet A. pontjában felsorolt területeken található gazdaságokból;
ii.
a vágósertéseknek az I. melléklet A. pontjában felsorolt területeken kívül található gazdaságokból az említett területeken található vágóhidakra történő szállítása, valamint a sertéseknek az említett területeken történő átszállítása csak a következőképpen legyen engedélyezhető:
-
főbb útvonalakon vagy vasútvonalakon, és
-
az illetékes hatóság részletes útmutatásainak megfelelően, annak megakadályozása érdekében, hogy a szóban forgó sertések a szállítás során közvetlenül vagy közvetve más sertésekkel érintkezzenek;
b)
ne szállítsanak sertéseket az I. melléklet B. pontjában felsorolt területekről Németország más területeire, a következők közvetlen szállításának kivételével:
i.
vágósertések azonnali vágás céljából vágóhidakra történő szállítása, feltéve hogy a sertések egyetlen gazdaságból származnak;
ii.
tenyészsertések és hízósertések valamely gazdaságba történő szállítása, feltéve hogy a sertések legalább 30 napig vagy, ha kevesebb mint 30 naposak, születésük óta egyetlen olyan gazdaságban tartózkodtak:
-
amelybe a sertések elszállítását közvetlenül megelőző 30 nap során nem érkezett élő sertés, valamint
-
amelynek területén a 2002/106/EK határozat melléklete IV. fejezete D. részének 2. pontja szerinti klinikai vizsgálatok negatív eredménnyel zárultak.
(2) Az (1) bekezdés a) pontjától eltérve az illetékes hatóság engedélyezheti a sertések I. melléklet A. pontjában felsorolt területeken belüli, de a védő- és megfigyelési körzeten kívül található gazdaságból történő szállítását:
a)
közvetlenül az említett területeken belül elhelyezkedő vágóhídra, vagy kivételes esetekben Németországban az említett területeken kívül található kijelölt vágóhidakra azonnali vágás céljából, feltéve hogy a sertéseket olyan gazdaságból szállítják el, amelyen a 2002/106/EK határozat melléklete IV. fejezete D. részének 3. pontja szerinti klinikai vizsgálatok negatív eredménnyel zárultak;
b)
az említett területeken belül található gazdaságba, feltéve hogy a sertések legalább 45 napig vagy ha kevesebb mint 45 naposak, születésük óta egyetlen olyan származási gazdaságban tartózkodtak:
i.
amely a sertések elszállítását közvetlenül megelőző 45 nap során nem kapott élő sertést;
ii.
amelynek területén a 2002/106/EK határozat melléklete IV. fejezete D. részének 2. pontja, valamint a IV. fejezete D. részének 4. pontja (2)-(4) bekezdése szerinti klinikai vizsgálatok negatív eredménnyel zárultak;
c)
A b) pont i. alpontjától eltérve Németország:
i.
a 45 napos időszakot 20 napra csökkentheti, feltéve, hogy a sertések elszállítását közvetlenül megelőző hat hónap során a b) pontban említett származási gazdaságba az ugyanazon gazdaságból származó kocasüldők kivételével nem érkeztek sertések; vagy
ii.
felfüggesztheti a (2) bekezdés b) pontja i. alpontjában előírt feltétel alkalmazását, amennyiben az e bekezdésben említett származási gazdaságba nem érkeztek sertések olyan kocasüldők kivételével, amelyeken az elszállítást követő 10 napon belül elvégzett alábbi laboratóriumi vizsgálatok negatív eredménnyel zárultak az alábbiak tekintetében:
-
antitesteket kimutató vizsgálat, valamint
-
két egymást követő, 7 nap eltéréssel elvégzett, a klasszikus sertéspestis vírusgenomot (RT-PCR) kimutató, nemzeti referencialaboratóriumban folytatott vizsgálat.
(3) Az (1) bekezdés a) pontjától eltérve az illetékes hatóság engedélyezheti sertések közvetlen szállítását a megfigyelési körzeten belül található gazdaságból egy olyan kijelölt gazdaságba, amelyben nincsenek sertések, és amely ugyanazon megfigyelési körzeten belül található, feltéve hogy:
a)
ez a szállítás a 2001/89/EK irányelv 11. cikke (1) bekezdése f) pontjában és (2) bekezdésében maghatározott feltételekkel összhangban történik;
b)
a 2002/106/EK határozat melléklete IV. fejezete D. részének 2. pontja szerinti vizsgálatok negatív eredménnyel zárultak abban a gazdaságban, ahonnan a sertéseket elszállították;
(4) Az (1) bekezdés a) pontjától eltérve az illetékes hatóság engedélyezheti sertések közvetlen szállítását a megfigyelési körzeten belül található gazdaságból egy a védőkörzeten belül található kijelölt gazdaságba, feltéve hogy:
a)
a rendeltetési kijelölt gazdaság legalább 10 km távolságra található a nemzeti határtól és e gazdaságban a 2001/89/EK irányelv 12. cikkével összhangban végzett takarítás és fertőtlenítés befejeztét követő 21 napon belül nem voltak sertések;
b)
a rendeltetési kijelölt gazdaságban a sertések érkezését megelőzően állatorvosi felügyelet mellett végezték el a harmadik takarítást és fertőtlenítést,
c)
valamennyi sertés 20 napos időtartamon belül érkezik a rendeltetési kijelölt gazdaságba;
d)
a rendeltetési kijelölt gazdaságban található sertéseket a 2002/106/EK határozat melléklete IV. fejezete E. részével összhangban szerológiai vizsgálatnak vetik alá, amelyhez a mintákat a c) pontban említett sertések érkezésének időpontját követően legkorábban 40 nap elteltével veszik;
e)
a sertéseket nem szállítják el a rendeltetési kijelölt gazdaságból, kivéve a d) pontban említett vizsgálatot követően, az I. melléklet A. pontjában felsorolt területeken található vágóhidakra történő közvetlen szállítás céljából.
A németországi illetékes hatóság nyilvántartásba veszi a fent említett szállításokat, és az Élelmiszerlánc- és Állat-egészségügyi Állandó Bizottságon keresztül haladéktalanul tájékoztatja azokról a Bizottságot.”
3.
A 8. cikk helyébe a következő lép:
„8. cikk
(1) A 2006/346/EK határozat a következőképpen módosul:
a)
a 2. cikk (1) bekezdésének b) pontját el kell hagyni;
b)
a 2. cikk (2) bekezdése b) pontjában »az említett területeken belül« kifejezés helyébe »a Németországban« kifejezés lép;
c)
a 2. cikk (4) bekezdése e) pontjában »az I. melléklet A. pontjában felsorolt területeken található vágóhidak« kifejezés helyébe »a Münster »Regierungsbezirk« területén található kijelölt vágóhidak« kifejezés lép;
d)
az I. melléklet A. részének helyébe a következő lép:
»A.
Észak-Rajna-Vesztfáliában a 2001/89/EK irányelvvel összhangban a Borken-01, Borken-02 és a Borken-03 járványkitörések következtében kijelölt megfigyelési körzet területe.«;
e)
az I. melléklet B. részét el kell hagyni.
E bekezdés 2006. július 1-jétől alkalmazandó.
(2) Ezt a határozatot 2006. július 31-ig kell alkalmazni.
Az e határozatban megállapított intézkedések azonban nem alkalmazhatók az alábbi időpontoktól:
a)
valamennyi, a 2. cikk (4) bekezdése a) pontjában említett gazdaságban elvégezték a 2. cikk (4) bekezdése d) pontjában előírt szerológiai vizsgálatokat, és ezek negatív eredménnyel zárultak; valamint
b)
Németország értesítette a Bizottságot és a többi tagállamot e negatív eredményekről.
(3) Az (1) bekezdés alkalmazásában Németország 2006. június 30-án megerősíti a Bizottság és a tagállamok számára, hogy:
a)
eleget tett e határozat feltételeinek; valamint
b)
e határozat elfogadásának időpontja óta az I. mellékletben felsorolt területeken nem merült fel klasszikus sertéspestis kitörés gyanúja, illetve nem került sor kitörésre.
(4) Azt követően, hogy a (3) bekezdésben említett feltételeknek való megfelelés megerősítést nyer, a tagállamok módosítják a kereskedelemre vonatkozó intézkedéseiket annak érdekében, hogy azok megfeleljenek ennek a határozatnak.”
4.
A 2006/346/EK határozat I. melléklete helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2006. június 14-én.